**Valtion kotoutumisen edistämisohjelman 2024-2027 sidosryhmätilaisuuksien yhteenveto**

Valtion kotoutumisen edistämisohjelma laaditaan hallituskausittain kotoutumisen edistämisestä annetun lain (1386/2010) (jäljempänä kotoutumislaki) mukaisesti. Ohjelma sisältää hallituksen kotoutumisen edistämisen tavoitteet ja toimenpiteet. Pääministeri Petteri Orpon hallituskaudella on valmisteltu kotoutumisen edistämisohjelma vuosille 2024-2027.

Osana valtion kotoutumisen edistämisohjelman valmistelua on järjestetty kuulemistilaisuudet Etnisten suhteiden neuvottelukunnan kanssa 28.11.2023 ja kotoutumisen kumppanuusohjelman kanssa 14.12.2023. Tilaisuuksiin osallistui yhteensä n. 250 henkilöä, jotka edustivat kuntia, ELY-keskuksia, oppilaitoksia, hyvinvointialueita, maahanmuuttajajärjestöjä ja tutkimuslaitoksia.

Sidosryhmien kanssa keskusteltiin hallitusohjelmaan kirjatuista kotoutumisen tavoitteista, jotka olivat:

1. Suomeen kotoudutaan työllä,
2. maahanmuuttajan oma vastuu kotoutumisestaan lisääntyy ja järjestelmä on velvoittavampi,
3. torjutaan rinnakkaisyhteiskuntien syntyminen sekä
4. kotoutuminen on koko perheen etu.
5. Suomeen kotoudutaan työllä

Sidosryhmiltä tiedusteltiin minkälainen kielikoulutus tukisi parhaiten työllistymistä.

Tilaisuuksissa sidosryhmät nostivat esiin, että koulutuksen tulisi olla vuorovaikutuksellista ja toiminnallista sekä työhön yhdistettyä. Alakohtaisuus ja ammattisanasto on tärkeää saada mukaan opetukseen. Työpaikkavierailut motivoivat oppimaan. Myös verkostojen syntymisen tukeminen on tärkeää työllistymisen kannalta. Työllistymistä voi tukea myös kielituetuilla harjoitteluilla. Lisäksi selkokielen käyttö työelämässä on avuksi. Työnantajien asenteet ovat myös olennaisia.

Olennaisena pidettiin myös mahdollisuutta käyttää kieltä arjessa heti maahantulon jälkeen esimerkiksi järjestämällä juttuklubeja. Kielen oppimiseen on saatava mukaan myös vastaanottava yhteiskunta. Myös kansalaisyhteiskunnan rooli ja panos on tärkeä.

Kielikoulutuksessa on tärkeää huomioida erilaisten oppijoiden tarpeet. Jotkut tarvitsevat kuntouttavaa toimintaa. Kotivanhempien opiskelun kannalta lastenhoito on olennaista.

Myös kansainvälisille tutkinto-opiskelijoille, ammattitutkinnoissa opiskeleville sekä pätevöitymiskoulutuksissa tulisi olla suomen kielen koulutusta. Lisäksi tarvitaan iltaisin järjestettävää verkkokoulutusta kaikille kiinnostuneille.

Jotkut osallistujat pitivät hyvänä hallitusohjelman ehdotusta koulutusten kokonaisuudistuksesta ja yhden rahoituskanavan mallista. Olennaista olisi, että koulutukseen pääsisi nopeammin ilman jonoja. Haasteita nähtiin koulutusten sirpalemaisuudessa ja siinä, jos koulutuksen järjestäjä valitaan vain hinnan perusteella.

Katsottiin, että laadukas, suunnitelmallinen kielikoulutus on tärkeämpää kuin testaaminen. Olennaisia ovat pätevät opettajat, se että opettajia olisi riittävästi, ilmaiset oppikirjat, laatujärjestelmä ja koulutuksen tuloksellisuuden seuranta.

1. Maahanmuuttajan oma vastuu kotoutumisestaan lisääntyy ja järjestelmä on velvoittavampi

Keskustelua käytiin erityisesti hallitusohjelmakirjauksesta, jonka mukaan työttömän työnhakijan työmarkkinatuki vastaisi perustoimeentulotuen perusosan tasoa eli se olisi nykyistä matalampi. Työmarkkinatuen tasoa voisi nostaa nykyiselle tasolle osoittamalla riittävän ja todennetun suomen tai ruotsin kielen taidon (ns. työmarkkinatuen kielilisä). Sidosryhmiltä kysyttiin, minkälaisia vaikutuksia muutoksella voisi olla.

Sidosryhmät nostivat esiin, että muutos voi lisätä joidenkin henkilöiden motivaatiota opiskella. Toisaalta katsottiin, että pakko ja taloudelliseen toimeentuloon liittyvä stressi eivät edistä oppimista.

Pelättiin, että kotoutujien yhdenvertaisuus vaarantuu, jos koulutukseen pääsyä joutuu odottamaan. Alueiden välillä saattaa olla eroja koulutukseen pääsyssä. Ongelmia voi myös syntyä, jos testikapasiteetti ei ole riittävä.

Katsottiin, että eriarvoisuus eri väestöryhmien kesken lisääntyy: suomen- tai ruotsin kieltä taitamattomien syrjäytyminen voi yleistyä. Oppimisvaikeuksista ja muista haasteista rangaistaan ja erityisesti heikoimmassa asemassa olevien esim. vähiten koulutettujen, traumatisoituneiden ja naisten asema voi heiketä.

Esitettiin, että jos osa Suomessa asuvista henkilöistä joutuu elämään alle taloudellisen minimitason pysyvästi, se lisää syrjäytymistä ja sen lieveilmiöitä kuten hyväksikäyttöä, ihmiskauppaa, harmaata taloutta ja rikollisuutta, myös katkeruutta ja epätoivoa. Myös lapsiperheköyhyys lisääntyy.

Nostettiin esiin, että englanniksi työllistyneiden tilanne on hankala, he voivat hakeutua Suomesta muihin maihin töihin.

Kysyttiin, mitä uudistuksessa pidettäisiin riittävänä kieli tasona, kun eri työpaikoilla tarvitaan erilaista kielitaitoa. Miten kielitaitoa arvioidaan ja eri osa-alueita priorisoidaan, esim. puhetta, kirjoitustaitoa ja lukutaitoa? Riski on, että ihmiset menevät nopeasti töihin riittämättömällä kielitaidolla, mikä voi estää työllistymästä osaamista vastaaviin tehtäviin.

Nähtiin, että riskinä on byrokratian lisääntyminen.

1. **Torjutaan rinnakkaisyhteiskuntien syntyminen**

Sidosryhmiltä kysyttiin, näkevätkö ne, että Suomeen on syntynyt tai syntymässä rinnakkaisyhteiskuntia ja miten kehitykseen voi vaikuttaa.

Keskustelussa nostettiin esiin, että jonkinlaista eriytymistä on, erityisesti suurimmissa kieliryhmissä. Osin kyse on reaktiosta siihen, etteivät ihmiset koe yhtäläisiä mahdollisuuksia tai tule tunnistetuksi yhteisön ja yhteiskunnan jäseninä. Vastakkainasettelu ruokkii rinnakkaisyhteiskuntien syntymistä.

Todettiin, että kehitystä voi torjua lisäämällä avoimuutta ja vastaanottavuutta suomalaisessa yhteiskunnassa. Tämä voi pitää sisällään valtaväestöön kuuluvien kouluttamista ja kannustamista vuorovaikutukseen eri taustaisten naapureiden kanssa. Olennaisia ovat myös esimerkiksi kulttuuri-, liikunta ja kirjastopalvelut. Keinoja eriytymiskehityksen torjumiseen ovat myös hyvien väestösuhteiden edistäminen, yhteinen tekeminen, erätaukodialogit, luottamuksen vahvistaminen viranomaisten ja uskonnollisten yhteisöjen välillä, järjestöyhteistyö, rasismin vastainen työ, rakenteellisen rasismin torjuminen ja työelämän syrjimättömyyden edistäminen.

Syrjäytymisvaarassa olevien tavoittamiseen voidaan käyttää etsivää, omakielistä maahanmuuttajatyötä. Radikalisaation ehkäisemisen RATTI-työkalua voidaan käyttää huomioiden erilaiset radikalisaation muodot. Lisäksi viranomaiset voivat lisätä osaamistaan mm. rasismista sekä kunniaan liittyvästä väkivallasta, pakottavasta kontrollista ja rajoittamisesta (THL:n verkkokoulutukset), jotta näitä kohtaavat ihmiset voidaan tunnistaa ja heitä tukea. Nostettiin esiin myös Pelastakaa Lapset ry:n radikalisoitumista ehkäisevä verkkokoulutus.

Olennaista on myös lapsiin ja nuoriin panostaminen ja erityisesti yhdenvertaiset mahdollisuudet opiskella, harrastaa ja työllistyä. Nuorisotyö on tärkeää. Tärkeitä ovat myös kannustaminen, positiivinen puhe nuorista sekä myönteiset esikuvat. Nuoret tarvitsevat tukea ehjän identiteetin luomiseen kodin ja ympäröivän yhteiskunnan arvomaailmojen ristipaineessa. Vanhemmuuden ja perheiden tuki on myös tärkeää.

Syrjäytymisen torjuminen on tärkeää eriytymisen torjunnassa: on turvattava riittävä toimeentulo, ennaltaehkäisevät palvelut ja mielenterveyspalvelut. Asuinalueiden segregoitumiseen voidaan vaikuttaa asuntopolitiikan, koulujen, asumistuen ja riittävän perustoimeentulon avulla sekä esim. hajauttamalla vastaanottokeskuksia eri paikkakunnille. Kotoutumispalveluissa, mm. kotoutumiskoulutuksessa ja omakielisessä yhteiskuntaorientaatiossa tuetaan vuorovaikutusta, puhutaan dialogisesti arvoista sekä tuetaan ihmisten polkua kohti omia tavoitteitaan. Ilman oleskelulupaa olevien tilanne tulisi ratkaista.

Kysymykseen suhtauduttiin myös kriittisesti todeten, että puhe rinnakkaisyhteiskunnista on leimaavaa ja määrittely epämääräistä. Teema ei koske vain maahanmuuttaneita vaan esim. erilaisia tiiviitä uskonnollisia yhteisöjä. Tarvitaan lisää tutkittua tietoa. Yksilökeskeinen ja yksilöä vastuuttava politiikka piilottaa rakenteelliset tekijät, jotka muokkaavat olosuhteita. Kulttuurisen identiteetin säilyttäminen ei ole uhka. Maahanmuuttaneiden oma toiminta ja yhteisöllisyys on inhimillistä ja myös kotouttavaa. Ei tulisi tavoitella assimilaatiota.

1. Kotoutuminen on koko perheen etu

Sidosryhmätilaisuuksissa keskusteltiin myös siitä, minkälainen koulutus tai toiminta tukisi parhaiten pienten lasten vanhempien kotoutumista.

Hyvänä käytäntönä mainittiin Vantaan vanhemmat mukaan kouluun –malli. Olennaista on matalan kynnyksen toiminta, joustavuus, toiminnallisuus (esim. vierailut asuinympäristössä, työelämässä, ruoan laittaminen yhdessä), yhteisöllisyys ja vuorovaikutuksellisuus. Toiminta tulee järjestää osallistujien tarpeista käsin. Lastenhoidon järjestäminen on olennaista. Omakieliset ohjaajat ja omakielisesti tuettu opetus ovat hyvä toimintamalli. Myös tukiperheet ja –henkilöt voivat tukea kotoutumista. Koulutukseen osallistuminen voi lisätä vanhemman mahdollisuuksia tehdä omaa perhe-elämää koskevia päätöksiä, mikä on tärkeä itsemääräämisoikeuden kannalta.

Keskustelua käytiin myös tavoitteellisemmasta ja velvoittavasta koulutuksesta, joka noudattaisi yhtenäistä opetussuunnitelmaa. Kun on kyse kotona lapsiaan hoitavista vanhemmista, olennaista on toiminnan osa-aikaisuus (10-15 tuntia viikossa). Koulutuksessa on opetettava oppimisen taidot ja myös yhteiskuntatietoa (työelämä, suomalainen varhaiskasvatus, yhdenvertaisuus, seksuaalioikeudet, hyvinvointi jne).

Myös maahanmuuttajavanhempien koulutuksessa on olennaista huomioida erilaiset tilanteet ja oppimiskyvyt ja välttää stereotypisointia. Haasteita koulutukseen osallistumiseen voivat tuoda esim. yksinhuoltajuus tai heikot ja kalliit kulkuyhteydet.

Pohdittiin, miten toimintaan suunnatun rahan käyttöä seurataan kunnissa. Lisäksi keskusteltiin siitä, onko kotoutumisajan lyhentyessä asiakkaan kannalta järkevää käynnistää kotoutumisaikaa, ellei hänellä ole realistisia mahdollisuuksia sitoutua kielikoulutukseen. Myös palveluihin tavoittaminen ja niihin sitoutuminen voivat olla ongelmallisia. Tavoittamisessa tieto neuvolan kautta sekä toiminnan tapahtuminen avoimissa tiloissa, joihin myös kutsutaan aktiivisesti mukaan, ovat olennaisia.

Nostettiin esiin myös monikulttuurinen vanhemmuus ja systemaattisesti vanhemmuutta tukevat mallit. Maahanmuuttaneiden omat järjestöt tulee ottaa mukaan toiminnan toteuttamiseen.

Nostettiin esiin myös lasten harrastusten tukeminen ja vanhempien osallistuminen vapaaehtoistyöhön. Perheitä voidaan tukea myös yhteisöllisellä asuinalueiden kehittämisellä. Hankkeista olisi päästävä pysyviin palveluihin.